
Bevezetés
Témaválasztásom alapjául szolgált, hogy a Bonyhádi Petőfi Sándor Evangélikus Gimnáziumban, ahol a középiskolás tanulmányaimat folytattam, a tárgyi feltételek bővülése miatt lehetőség nyílt egy olyan felmérésre, melynek eredményeit, tapasztalatait a későbbi tanári illetve atlétika edzői munkámban is hasznosítani tudom, valamint a két évvel ezelőtti kutatásom eredményeit szerettem volna összevetni a tavasszal mért eredményekkel.

2010 őszén végzett keresztmetszeti vizsgálatomban már sort kerítettem a felgyorsulási képesség és gyorsaság felmérésére 60 méteres síkfutás teszttel, ahol egy speciális mérőműszer segítségével 20 és 60 méteren rögzítettem az időeredményeket. Nemek és korosztályok közötti eltéréseket vizsgáltam a gimnázium 4 évfolyamán. A fiúk és lányok időeredményei közötti különbség feltárásához Mann-Whitney U tesztet (a kétmintás t-próba nem-paraméteres megfelelője) alkalmaztam. A különböző korosztályok, évfolyamok közötti teljesítménybeli különbséget pedig Kruskal-Wallis H teszttel elemeztem, amely az egyszempontos varianciaanalízis nem-parametrikus megfelelője. (Reidl, 2011)
Az elvégzett Mann-Whitney U tesztek eredményei alapján mind a felgyorsulási képesség mind a gyorsaság esetében szignifikáns különbség mutatkozott a fiúk és a lányok teljesítménye között. A Kruskal-Wallis H teszt kimutatta, hogy az évfolyamok között a 20 méteres részidők és a 60 méteres futóteszt eredményeinél is szignifikáns különbség volt tapasztalható. (Reidl, 2011)
Jelenlegi vizsgálatom célja, hogy a fentiekben már említett kutatást folytassam, valamint egy hosszmetszeti vizsgálat keretein belül összehasonlítsam a felgyorsulási képesség és gyorsaság fejlődését a középiskolás korosztályban. A vizsgálat eredményei hasznos információval szolgálhatnak arról, hogy a középiskolás korosztálynál mikor lehetne még felgyorsulási képességet és a sprintgyorsaságot fejleszteni.
Irodalmi áttekintés
A kutatási témámhoz kapcsolódó szakirodalmak áttekintése során a gyorsaság különböző fajtáit, részkomponenseit és szenzitív időszakait vizsgáltam. Több külföldi és hazai kutató is foglalkozott e témával, előbbiek közül említésre méltó Harre (1979), Weinick (1980), Cambell (1979) munkássága, valamint a magyar szakemberek közül megemlíthetném Farmosit (1999), Nádorit (1991), Riglert (2003) vagy akár Harsányit (2000) is.
„Gyorsaságon azt a kondícionális képességet értjük, mely lehetővé teszi számunkra az adekvát ingerek által közvetített alternatívák között a mielőbbi helyes döntést, majd a reagálást, a mozdulatok és mozgások minél nagyobb sebességre törekvő végrehajtásával, a kívánt feladat minél rövidebb idejű megoldásával.” (Rigler, 2003. 84. o). A leírt fogalom értelmezésében három szintet különíthetünk el: helyzetfelismerés (döntés), a mozdulat végrehajtása, tényleges feladatmegoldás. 
Winter (1980) szerint a szenzitív időszakok között különbséget kell tennünk érzékeny és kritikus fázisok között. A szenzitív szakasz az az időtartam, amelyben a szervezet intenzív fejlődéssel reagál a környezet hatásaira, sokkal aktívabban, mint más időszakokban. 

A mozgásgyorsaság fejlődésében két intervallum különíthető el Farmosi (1999) szerint. Az első szakasz igen intenzív fázis, amely 10 éves korig tart. A második szakasz a lányoknál a serdülőkorral zárul be, amelyre jellemző, hogy teljesítményük meghaladja a felnőttkori szintet, ezután csökkenő tendencia következik. A fiúknál ebben az időszakban egyenletesebb javulás mutatható ki, viszont az előző időszakhoz (a 10 éves korig viszonyított fejlődéshez) képest mérsékeltebb a gyorsulásuk javulása.

Joch és Krause (1978) vizsgálatainak eredményei egybeesnek a hazai kutatások eredményeivel, mind a kettős fejlődési periódust illetően, mind pedig abban, hogy a lányok teljesítményénél olyan szakasz figyelhető meg, hogy jobb teljesítményt érnek el, mint fiatal felnőttkorukban.

A reakcióidő fejlődésének mérésével kapcsolatban szintén több kutató foglalkozott a 6,5-18,5 éves kor között. Megállapításaik szerint a két nem folyamatosan javuló tendenciájú fejlődést mutat, ami közel párhuzamos mértékű. A fiúk teljesítménye ebben az időszakban meghaladja a lányokét.

Figyelembe kell venni az egyéni fejlődést is a motorikus képességek fejlesztésénél, mert nem mindenki fejlődik azonos mértékben és időben. (Arday-Farmosi, 1994). Bizonyos komponensek nem fejleszthetőek serdülőkorban (lépésfrekvencia 9-10 éves korig).
Ahogy Csapó (2007) is írta longitudinális kutatási programjában, az iskolai vizsgálatok esetében több tanévre van szükség ahhoz, hogy a fejlődés valamely kutatási kérdés szempontjából lényeges aspektusai és a fejlődés egyéni különbségei megmutatkozhassanak, ezért jelen vizsgálatomban én is több tanévet felölelő kutatást végeztem.
Hipotézisek 
H1. Feltételezem, hogy az általam vizsgált periódusban fejlődést tapasztalok a felgyorsulási képesség tekintetében a fiúk és lányok esetében is.

H2. Feltételezem, hogy az általam vizsgált periódusban fejlődést tapasztalok mindkét nemnél a gyorsaság tekintetében.
Anyag és módszer

A bonyhádi Petőfi Sándor Evangélikus Gimnáziumban, 391 tanuló bevonásával végeztem a kutatásom. 1993-1996-os születésű tanulók vettek részt a vizsgálatban, 10. évfolyamtól 12. évfolyamig. A hosszmetszeti vizsgálat során az első évfolyamot nem mértem fel, mert nem vettek részt az előző felmérésben, nem rendelkeznek időeredményekkel, valamint a már leérettségizett végzős osztályt sem tudtam felmérni.  Ennek következtében csökkent a minta elemszáma 391 főre. 204 lány és 187 fiú adatait dolgozom fel. A 10. évfolyamon 69 lány, 63 fiú, a 11. évfolyamon 68 lány, 56 fiú, a 12. évfolyamon 67 lány, 68 fiú adatait gyűjtöttem össze. 

A tanulóknak 60 m síkfutás tesztet kellett teljesíteni térdelőrajttal, ahol az időeredményeket 20 és 60 m-en is rögzítettem. A 60 m időeredmények a gyorsaság, mint komplex képesség (a reakciógyorsaság, a gyorserő, a felgyorsulási képesség, a távközi haladás gyorsasága… stb. együttes értelmezése) szintjére engednek következtetni, a 20 m-es részeredmények pedig a felgyorsulási képesség befolyásoló hatásának vizsgálatához szolgálnak alapul. Fetz és Kornexl adatai alapján (Nádori és mtsai, 1984) a teszt megbízhatósági koefficiense 0, 74-0,97; az objektivitási együttható 0,82-0,90. Az időeredmények rögzítését március végén kezdtem, és április végén fejeztem be. A felméréseket a tanórák keretein belül végezhettem el, amiben sokat segített volt tanárom és edzőm Scheidler Géza, valamint a testnevelő kollégák. Minden tanuló kétszer futotta le a távot, és a jobb időeredményt használtam fel a kutatásom során. 

A tesztek eredményeit egy infrasugaras elven működő mérőműszer segítségével mértem fel. A mérőeszköz részeként két, egymással szemben álló állványon egy infrasugarat kibocsátó panel, illetve a sugarat visszaverő prizma helyezkedik el. Az infrasugár megszakítása elektromos jelet küld a műszer vezérlőegységének. A vezérlőegység érzékeli az infrasugár folytonosságának megszakítását, ezzel egyidejűleg az időmérő műszer megállítását is elvégzi, valamint rögzíti az eredményeket. Ezáltal kiküszöbölhetők az emberi, kézi mérésből adódó pontatlanságok. A mérőeszköz speciális funkciója a késleltetés, melynek jelentősége, hogy az infrasugár megszakítása után a mérőműszer 1,2 másodpercig nem érzékeli a sugár újbóli megszakítását (pl. a kar hátralendítése), nem memorizál újabb időeredményt. 

Az adatok feldolgozása SPSS. 18.0 statisztikai szoftverrel történt. A felmérések elemzésének első lépéseként az adatok évfolyamonkénti és nemenkénti eloszlását vizsgáltam. A Kolmogorov-Smirnov és a Shapiro-Wilk féle normalitás vizsgálatok eredményei kimutatták, hogy az általam felmért minta adatai eltérnek a normál, Gauss-eloszlástól (1. és 2. ábra). Ennek következtében a paraméteres statisztikai eljárások használatának egyik fontos előfeltétele nem teljesült, így a továbbiakban az adatfeldolgozás nem-paraméteres tesztek alkalmazásával valósult meg. 

A Wilcoxon-próba, vagy pontosabb megjelöléssel a különbségek előjeles rangszámaiból számolt Wilcoxon-próba (Wilcoxon matched pairs signed rank test) két olyan mintát hasonlít össze, amelyeknek elemei páronként összetartoznak (két összefüggő változó). A vizsgálat során a tanulók felgyorsulási képességének és gyorsaságának fejlődését ezzel a teszttel elemeztem, ami az egymintás t-próba nem parametrikus megfelelője.
Eredmények
A felmérések nemenkénti és évfolyamonkénti leíró statisztikai adatait 20 és 60 méteres bontásban az 1-4. táblázat tartalmazza.
A lányok felgyorsulási képességének vizsgálatakor mindhárom évfolyamon fejlődést tapasztaltam, amit a statisztikai próbák is alátámasztanak, hiszen mindhárom esetben szignifikáns különbség mutatkozott az időeredmények tekintetében (p < 0,001). A fejlődés mértéke közel azonos, 0,15 - 0,22 sec közé esik. Legnagyobb mértékű fejlődést az 1994-1995. évben született tanulók mutattak, 0,22 sec-mal teljesítették gyorsabban a távot, mint az előző felmérésben. (5. táblázat)
A lányok 60 méteres időeredményeinek összehasonlításakor is fejlődést tapasztaltam.  A lefuttatott statisztikai teszt eredményei alátámasztják, hogy szignifikáns különbség mutatható ki mindhárom évfolyamon a két felmérés időeredményei között (p < 0,001). A fejlődés mértékét 0,18 - 0,28 sec-ban határozhatom meg. A XI. évfolyamon (1994-1995-ös születésű tanulók) tapasztaltam a legjelentősebb változást, ami 0, 28 sec-os javulást jelent. (6. táblázat)
A fiúk 20 méteres időeredményeit illetően szintén pozitív változást tapasztaltam, 0,16 – 0, 26 sec-mal gyorsultak az előző felmérés időeredményeihez képest. A legnagyobb mértékű változást a XII. évfolyam tanulói (1993-1994-es születésű tanulók) prezentálják, 0,26 sec-mal javították meg előzetes időeredményük átlagát. (7. táblázat)
A fiúk gyorsaságának vizsgálatakor lefuttatott Wilcoxon teszt kimutatta, hogy szignifikáns differencia mutatkozik mindhárom évfolyam esetében (p < 0,001). A legkiemelkedőbb teljesítményt, mint ahogy a felgyorsulási képesség tekintetében is a legidősebb korosztálynál, a XII. évfolyamos fiúknál tapasztaltam. 0,36 sec-mal gyorsabban teljesítették a távot. (8. táblázat)
Konklúzió

Az első hipotézisem beigazolódott, hiszen az általam vizsgált periódusban a felgyorsulási képességet illetően szignifikáns eltérést tapasztaltam mind a lányok, mind pedig a fiúk tekintetében. A második hipotézisem szintén beigazolódott, hiszen a vizsgálatok bebizonyították, hogy az adott periódusban mindkét nemnél fejlődést tapasztaltam a gyorsaság tekintetében. 

A gyorsaság fejlesztésének szenzitív időszaka eltér a két nem között (Winter, 1980). Farmosi (1999) szerint a mozgásgyorsaság fejlődésében két intervallum különíthető el, az első 10 éves korral zárul be, a második pedig a serdülőkor végével. A biológiai érésnek köszönhetően a serdülőkor végén érheti el a legjobb időeredményeket az egyén. Arday és Farmosi (1994) szerint a középiskolás korosztálynál a gyorsaság fejlesztésében szenzitív időszakok figyelhetők meg mind a fiúk, mind a lányok tekintetében. Kutatásom eredményei alátámasztják ezt az állítást, hiszen az első és második hipotézisem vizsgálatával bebizonyosodott, hogy az általam mért fiú és lány középiskolai tanulók esetében a felgyorsulási képesség és a gyorsaság is eltérést mutatott, ugyanis a 9. és a 10., valamint a 10. és a 11., illetve a 11. és a 12. évfolyam között is jelentős teljesítménybeli különbséget tapasztaltam.
Összefoglalás

Kutatásom eredményei bebizonyították, hogy az általam felmért tanulók felgyorsulási képessége valamint sprintgyorsasága nagymértékben fejlődött az adott periódusban. A vizsgálat adataiból arra lehet következtetni, hogy a kutatók által már említett szenzitív időszakok nagymértékben befolyásolják a tanulók sprintgyorsasági teljesítményét, amelynek kulcsfontosságú alapját képezi a biológiai érés. Ettől a természetes élettani folyamattól függetlenül nagymértékben befolyásolhatja még a fejlődés mértékét az iskola által megvalósított pedagógia program is, amit tanulmányaimra illetve saját gimnáziumi tapasztalataimra alapozok. A helyi tantervek magukba foglalják tantárgyanként és évfolyamonként a tanórai foglalkozások óraszámát, fő témaköreit és követelményeit, a magasabb évfolyamba lépés feltételeit, az ellenőrzés, értékelés, minősítés tartalmi és formai követelményeit, a differenciálás módjait, és az alkalmazható taneszközöket. A későbbiekben szeretném a Petőfi Sándor Evangélikus Gimnázium helyi tantervét összevetni egy másik Tolna megyei középiskolai kontrollcsoport tantervével, valamint felmérni a tanulók gyorsasági teljesítményét. A kutatás eredményeiből pontosabb képet kapnék arról, hogy mennyiben segíthető elő a tanulók fejlődése a szenzitív időszakok kiaknázásán túl, egy alapos, gondosan megtervezett és megvalósított tantervvel együtt, ami elősegíthetné a jövendőbeli tanári munkámat. 

Mellékletek
1. Ábra 

A normalistás vizsgálat eredményei nemekre és évfolyamokra bontva a felgyorsulási képesség tekintetében

2. Ábra 

A normalistás vizsgálat eredményei nemekre és évfolyamokra bontva a gyorsaság tekintetében

1. Táblázat

	Lány 20 m
	1. felmérés
	2. felmérés

	
	N

	Min.
	Max.

	s
	Min.
	Max.

	1993-1994
	67
	3,66
	0,39
	2,89
	4,97
	3,50
	0,43
	2,63
	4,82

	1994-1995
	68
	3,83
	0,60
	3,00
	5,79
	3,61
	0,60
	2,73
	5,61

	1995-1996
	69
	3,99
	0,51
	3,02
	5,01
	3,84
	0,57
	2,99
	5,04


2. Táblázat
	Lány 60 m
	1. felmérés
	2. felmérés

	
	N

	s
	Min.
	Max.

	1993-1994
	67
	9,98
	0,67
	7,96
	11,87
	9,79
	0,75
	7,81
	11,83

	1994-1995
	68
	9,87
	0,84
	9,02
	13,78
	9,59
	0,78
	8,48
	13,09

	1995-1996
	69
	10,26
	0,92
	8,30
	13,26
	10,09
	0,93
	8,53
	12,99


3. Táblázat

	Fiú 20 m
	1. felmérés
	2. felmérés

	
	N

	Min.
	Max.

	s
	Min.
	Max.

	1993-1994
	68
	3,29
	0,31
	2,73
	4,04
	3,03
	0,34
	2,10
	3,99

	1994-1995
	56
	3,49
	0,38
	2,89
	4,34
	3,32
	0,41
	2,74
	4,16

	1995-1996
	63
	3,63
	0,54
	2,78
	4,99
	3,47
	0,52
	2,59
	4,97


4. Táblázat

	Fiú 60 m
	1. felmérés
	2. felmérés

	
	N

	Min.
	Max.

	s
	Min.
	Max.

	1993-1994
	68
	8,46
	0,59
	7,38
	10,84
	8,10
	0,70
	7,05
	10,86

	1994-1995
	56
	8,82
	0,68
	7,76
	11,26
	8,61
	0,71
	7,43
	11,04

	1995-1996
	63
	8,92
	0,84
	7,73
	12,47
	8,74
	0,91
	7,52
	11,98


5. Táblázat

	Felgyorsulási képesség fejlődése lányoknál

	Évfolyamok
	IX.-X.
	X.-XI.
	XI.-XII.

	Z
	-5,461***
	-7,037***
	-6,157***

	*** p < 0,001


6. Táblázat

	Gyorsaság fejlődése lányoknál

	Évfolyamok
	IX.-X.
	X.-XI.
	XI.-XII.

	Z
	-4,066***
	-6,288***
	-4,495***

	*** p < 0,001


7. Táblázat

	Felgyorsulási képesség fejlődése fiúknál

	Évfolyamok
	IX.-X.
	X.-XI.
	XI.-XII.

	Z
	-5,378***
	-5,732***
	-6,170***

	*** p < 0,001


8. Táblázat

	Gyorsaság fejlődése fiúknál

	Évfolyamok
	IX.-X.
	X.-XI.
	XI.-XII.

	Z
	-4,547***
	-4,630***
	-5,848***

	*** p < 0,001


